KOMISJONI ARVAMUS,

milles käsitletakse protokolli nr 5 (Euroopa Investeerimispanga põhikirja kohta) muutmise taotlust, mille Euroopa Investeerimispank esitas 11. oktoobril 2018

võttes arvesse Euroopa Liidu toimimise lepingut, eriti selle artiklit 308,

1.11. oktoobril 2018 esitas Euroopa Investeerimispank nõukogule Euroopa Liidu toimimise lepingu artikli 308 alusel oma põhikirja muutmise taotluse. Esiteks teeb Euroopa Investeerimispank ettepaneku muuta põhikirja, et kajastada Ühendkuningriigi väljaastumist Euroopa Liidust, millega lõpeb Ühendkuningriigi liikmesus Euroopa Investeerimispangas. Teiseks teeb Euroopa Investeerimispank ettepaneku parandada direktorite nõukogu toimimist ja lubada nimetada ametisse rohkem asedirektoreid. Kolmandaks teeb Euroopa Investeerimispank ettepaneku, et otsused strateegilise tegevuskava, halduskomitee liikmete ametissenimetamise ja kodukorra heakskiitmise kohta tehtaks kvalifitseeritud häälteenamusega.

2.Kõik Euroopa Investeerimispanga kavandatavad põhikirja muudatused peaksid jõustuma kohe, kui Ühendkuningriik on Euroopa Liidust välja astunud. Lisaks on taotluse ühes põhjenduses juttu ülejäänud liikmesriikide märgitud kapitali kavandatud suurendamisest, mis peaks toimuma paralleelselt Euroopa Investeerimispanga juhtimise tugevdamisega.

I. Seos taotluse ja Ühendkuningriigi Euroopa Liidust väljaastumise vahel

3.Komisjon küsib, kui asjakohane on siduda kogu otsuse jõustumine Ühendkuningriigi väljaastumisega EList. Igal juhul ei ole õiguslikult vajalik, et protokolli nr 5 kavandatud muudatused jõustuksid kuupäeval, mil Ühendkuningriik lakkab olemast liikmesriik.

4.Euroopa Investeerimispanga taotlus sisaldab kahte liiki muudatusi. Esimest liiki muudatused lähtuvad Ühendkuningriigi väljaastumisest liidust ja nendega jäetaks artikli 4 lõikest 1 välja viide Ühendkuningriigi osale aktsiakapitalis, vähendataks artikli 9 lõike 2 esimeses lauses direktorite nõukogu liikmete arvu ja jäetaks artikli 9 lõike 2 kolmandast lõigust välja viide Ühendkuningriigi poolt ametissenimetatavatele asedirektoritele. Komisjon võib neid muudatusi toetada, kuid soovib rõhutada, et need on mõju poolest pelgalt deklaratiivsed. Ühendkuningriigi väljaastumiseks EList ei ole ju vaja aluslepinguid ja protokolle eelnevalt muuta, et kustutada kõik viited Ühendkuningriigile. Need viited aeguvad väljaastumise kuupäeval automaatselt. Teist liiki muudatused, mille tegemist Euroopa Investeerimispank taotleb ja millega muudetaks juhtimist, on laadilt aga konstitutiivsed. Nõukogu võib pidada neid asjakohaseks Ühendkuningriigi väljaastumisest olenemata.

5.Seetõttu küsib komisjon, kas nõukogu otsus ei peaks mitte jõustuma kindlaks määratud kuupäeval, mis ei ole seotud Ühendkuningriigi väljaastumisega, näiteks Euroopa Liidu Teatajas avaldamise päeval. Sellisel juhul oleks Ühendkuningriigi väljaastumisega seotud ainult esimest liiki ehk deklaratiivsete muudatuste jõustumine. See alternatiivne lähenemisviis eeldaks otsuse mõningast tehnilist ümbersõnastamist.

II. Taotlus jätta välja viited Ühendkuningriigi kapitalile

6.Euroopa Investeerimispank teeb ettepaneku jätta põhikirja artikli 4 lõikest 1 välja viide Ühendkuningriigi 39 195 022 000 euro suurusele osale aktsiakapitalis.

7.Nagu eespool märgitud, aeguvad õiguslikust seisukohast kõik aluslepingutes ja protokollides sisalduvad viited Ühendkuningriigile automaatselt väljaastumise kuupäeval ja järelikult ei ole vaja põhikirja sõnaselgelt muuta. Aluslepingute ja protokollide tekst viiakse igal juhul uue olukorraga vastavusse, tehes ELi lepingu artikli 48 kohase ametliku muudatuse, et jätta välja aegunud sätted ja teha vajalikud kohandused. Siiski tundub vastuvõetav teha kavandatud muudatused Euroopa Investeerimispanga juhtimise muutmise (allpool III ja IV punkt) raames. Seda muudatust võib seega selguse huvides toetada.

8.Euroopa Investeerimispank teeb ka ettepaneku vähendada vastavalt märgitud kapitali kogusummat, mis on nimetatud samas artiklis, välja arvatud juhul, kui otsus ülejäänud liikmesriikide märgitud kapitali suurendamise kohta tehakse enne väljaastumise kuupäeva. Komisjoni arusaama kohaselt võtaks selle otsuse põhikirja artikli 4 lõike 3 alusel vastu Euroopa Investeerimispanga juhatajate nõukogu.

9.Komisjon võib toetada ettepaneku eesmärki, kuid soovib juhtida tähelepanu järgmistele õiguslikele aspektidele. Euroopa Investeerimispanga kapital, millele on osutatud protokolli nr 5 artikli 4 lõikes 1, vastab osutatud sättes loetletud liikmesriikide osade kogusummale. Kui nõukogu kustutab viite Ühendkuningriigile, peab ta vähendama ka kogukapitali. Nõukogu ei saa võtta oma otsuses arvesse Euroopa Investeerimispanga võimalikku otsust kapitali suurendamise kohta ega sellega kaasnevat uut liikmesriikidevahelist jaotust. Seepärast tuleks nõukogu otsuses osutada Ühendkuningriigi väljaastumise järgsele (vähendatud) kogukapitalile. Euroopa Investeerimispanga juhatajate nõukogu võib paralleelse otsusega kapitali suurendada (ja määrata kindlaks liikmesriikide proportsionaalsed osad), kuid see on eraldi tehtav otsus.

III. Direktorite nõukogu täiendavate asendusliikmete ametissenimetamine

10.Euroopa Investeerimispank teeb ettepaneku tõsta direktorite nõukogu asendusliikmete arvu 18-lt 31-le. Saksamaal, Prantsusmaal ja Itaalial on juba kaks asendusliiget ja nende arv jääb samaks. Liikmeriikide rühmades, kus varem oli asendusliikmeid aktsionäridest vähem, hakkab pärast muudatuse tegemist olema sama palju asendusliikmeid kui aktsionäre. Komisjonil on ka edaspidi üks asendusliige.

11.Komisjon võib seda ettepanekut toetada, sest suurem asedirektorite arv annab Euroopa Investeerimispangale võimaluse kasutada direktorite nõukogu tasandil ära ulatuslikumaid kogemusi, pidades eelkõige silmas kavatsust kasutada asendusliikmeid paremini direktorite nõukogu otsustusprotsessis ja eriti rahastamisettepanekute analüüsimisel.

IV. Kvalifitseeritud häälteenamust nõudva hääletuse kasutamine lihthäälteenamust nõudva hääletuse asemel

12.Euroopa Investeerimispank teeb ettepaneku kvalifitseeritud häälteenamust nõudva hääletuse kasutamiseks kolmes olulises valdkonnas, kus praegu nõutakse lihthäälteenamust. Need on järgmised: